《结夏西山诸佛刹效初盛体为排律十首 其十》
明代·胡应麟

佛日千岩静，人天万壑遥。珠宫浮碧落，贝阙抱丹霄。

玉盌霞明灭，金灯月动摇。旌幡朝雾结，铃铎夜风飘。

袒膊眠山洞，飞身渡海潮。香看尘外续，火辨劫前烧。

阿育诚心化，登伽幻术调。波旬回愤恚，戈利失矜骄。

塑壁环双树，镵碑记六朝。梵僧家姓竺，梁帝寺名萧。

北固凌虚旷，东林跨泬㵳。池开龙母窟，塔涌雁王标。

翠柏禅机契，青莲释證饶。挥锄除障业，破灶绝喧嚣。

五岳携孤杖，三田寄一瓢。流沙归路近，柱史乍相邀。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。